Bosigo bongwe, Baiseraele ba babedi ba ne ba ya kwa motseng wa Jeriko go ya go bona gore go ntse jang koo. Ba ne ba fitlha kwa ntlong ya ga Rahabe. O ba kopa gore ba tsene le gore ba nne. Fa go setse go le bosigo, kgosi ya Jeriko e utlwa gore ditlhola di mo motseng mme di ile kwa ntlong ya ga Rahabe. Ka jalo, kgosi e roma banna ba yone gore ba ye go ba tshwara. Rahabe o fitlha ditlhola tse pedi tseno mo godimo ga borulelo jwa ntlo ya gagwe mme o raya banna ba kgosi a re: ‘Ditlhola di ne di tlile mme di setse di tswile mo motseng. Fa lo ka tsamaya gone jaanong, lo tla kgona go ba tshwara!’ A o itse gore ke ka ntlha yang fa Rahabe a sireletsa ditlhola tseno?— Ka gonne o dumela mo go Jehofa e bile o itse gore Jehofa o tla naya Baiseraele naga ya Kanana.